3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์ของบริษัทและบริษัทย่อย

กลุ่มธุรกิจที่ 1 ผลิตและส่งออกอาหารสำเร็จรูปแช่แข็งและบรรจุกระป๋อง มีผลิตภัณฑ์หลัก 7 ประเภท
ได้แก่

1.  เนื้อปลาทูน่าสุกแช่แข็ง (Frozen Tuna Loin) คือ เนื้อปลาทูน่าสุกพร้อมบริโภค
    โดยบริษัทจะนำปลาทูน่าสดมาผ่านกระบวนการแปรรูปและแช่แข็งก่อนส่งจำหน่ายให้โรงงานผลิตปลาทูน่ากระป๋อง
    หรือผู้บริโภคขั้นสุดท้าย ขนาดบรรจุของผลิตภัณฑ์มีหลายขนาดขึ้นอยู่กับคำสั่งซื้อของลูกค้า
    แต่โดยทั่วไปจะมีขนาดมาตรฐานถุงละ 5 และ 7 กิโลกรัม
    บริษัทในกลุ่มซึ่งดำเนินการผลิตเนี้อปลาทูน่าสุกแช่แข็ง คือ บมจ.ไทยยูเนี่ยน โฟรเซ่น โปรดักส์
    และบจ.ไทร-ยูเนี่ยน ซีฟู้ดส์

2.  ปลาทูน่าบรรจุกระป๋อง (Canned Tuna)
    คือปลาทูน่าสำเร็จรูปพร้อมบริโภคบรรจุอยู่ในกระป๋อง ขนาด 3.5, 5.5, 6.5, 7, 12.5,
    15, 28, 66.5 ออนซ์ ผลิตภัณฑ์ของบริษัทแบ่งออกได้เป็น 2 ประเภท ได้แก่ ชนิดธรรมดา
    คือปลาทูน่าในน้ำมันพืชหรือน้ำเกลือ และชนิดปรุงรส ได้แก่
    ปลาทูน่าที่นำมาดัดแปลงเป็นอาหารไทยโดยผสมส่วนประกอบอื่นเพิ่มเติม และปรุงรสชาติ ได้แก่
    ปลาทูน่าผัดพริก แพนงปลาทูน่า มัสมั่นปลาทูน่า เขียวหวานปลาทูน่า
    และปลาทูน่าผัดพริกใบกะเพรา เป็นต้น สำหรับปลาทูน่าที่จัดจำหน่ายในประเทศ
    บริษัทผลิตและจำหน่ายภายใต้เครื่องหมายการค้า “ซีเล็ค (Sealect)”
    บริษัทในกลุ่มซึ่งดำเนินการผลิตปลาทูน่าบรรจุกระป๋อง ได้แก่ บมจ.ไทยยูเนี่ยน โฟรเซ่น
    โปรดักส์ บจ.ไทยรวมสินพัฒนาอุตสาหกรรม บมจ.สงขลาแคนนิ่ง และบจ. ไทร-ยูเนี่ยน ซีฟู้ดส์

3.  อาหารแมวบรรจุกระป๋อง (Canned Petfood)
    ได้จากการนำเนื้อปลาทูน่าส่วนที่ติดเลือดซึ่งแยกไว้จากการผลิตปลาทูน่าสุกแช่แข็งมาผ่านการแปรรูป
    โดยผสมกับเนื้อปลาซาร์ดีน เยลลี่ และวิตามิน ก่อนนำไปบรรจุใส่กระป๋องในขนาดบรรจุ 6,
    6.5, 9, 14 ออนซ์ บริษัทในกลุ่มซี่งดำเนินการผลิตอาหารแมวบรรจุกระป๋อง ได้แก่
    บมจ.ไทยยูเนี่ยน โฟรเซ่น โปรดักส์ บจ.ไทยรวมสินพัฒนาอุตสาหกรรม บมจ.สงขลาแคนนิ่ง
    และบจ. ไทร-ยูเนี่ยน ซีฟู้ดส์

4.  กุ้งแช่แข็ง (Frozen Shrimp) คือ กุ้งกุลาดำ โดยอยู่ในรูปของกุ้งสดนำมาแปรรูป
    หรือนำไปต้มให้สุกก่อน นอกจากนี้ ยังมีการนำมาผสมส่วนผสมอื่นๆ
    เพื่อสร้างมูลค่าเพิ่มให้กับสินค้า และเพื่อสนองตอบต่อความต้องการสินค้าของลูกค้า
    ก่อนที่จะนำไปแช่แข็ง ซึ่งจะมีหลายรูปแบบด้วยกัน เช่น กุ้งทั้งตัวแช่แข็ง
    กุ้งเด็ดหัวหรือเด็ดหางแช่แข็ง กุ้งต้มแช่แข็ง กุ้งชุปแป้งทอด กุ้งซูชิ (กุ้งต้มวางบนข้าวปั้นญี่ปุ่น)
    เป็นต้น บริษัทในกลุ่มซึ่งดำเนินการผลิตกุ้งแช่แข็ง ได้แก่ บมจ.ไทยยูเนี่ยน โฟรเซ่น โปรดักส์
    และบจ.ไทยยูเนี่ยน ซีฟู้ด

5.  ปลาหมึกแช่แข็ง (Frozen Cephalopod) คือปลาหมึกกระดอง ปลาหมึกกล้วย
    และปลาหมึกสาย นำมาผ่านการแปรรูปหรือนำมาผสมกับส่วนผสมอื่นๆ เช่นเดียวกับกุ้งแช่แข็ง
    ประกอบด้วยรูปแบบต่างๆ เช่น ปลาหมึกชุบแป้งทอด ปลาหมึกซาชิมิ
    (ปลาหมึกแล่วางบนข้าวปั้นญี่ปุ่น) เป็นต้น บริษัทในกลุ่มซึ่งดำเนินการผลิตปลาหมึกแช่แข็ง คือ
    บมจ.ไทยยูเนี่ยน โฟรเซ่น โปรดักส์

6.  อาหารทะเลบรรจุกระป๋อง (Canned Seafood)ได้แก่ เนื้อปู เนื้อกุ้ง และหอยลาย
    นำมาแกะเปลือกและผ่านการแปรรูปก่อนบรรจุกระป๋อง ขนาด 6, 6.5, 7, 10, 14, 28
    ออนซ์ นอกจากนี้ ยังมีนำมาบรรจุแบบพลาสเจอร์ในกล่องพลาสติกปิดฝา
    บริษัทในกลุ่มซึ่งดำเนินการผลิตอาหารทะเลบรรจุกระป๋อง คือ บมจ.สงขลาแคนนิ่ง และบจ.
    ไทร-ยูเนี่ยน ซีฟู้ดส์

7.  ผัก และผลไม้บรรจุกระป๋อง (Canned Vegetable and Fruit) ผลิตภัณฑ์ที่ผลิต ได้แก่
    หน่อไม้ เห็ด ข้าวโพดอ่อน สับปะรด ผลไม้รวม (ฟรุตสลัด) และผลไม้ตามฤดูกาล เป็นต้น
    บริษัทผลิตสินค้าตามคำสั่งซื้อของลูกค้า และภายใต้เครื่องหมายการค้าของลูกค้า
    บริษัทในกลุ่มซึ่งดำเนินการผลิตผักและผลไม้บรรจุกระป๋อง คือ บจ.ไทยยูเนี่ยน นำฮง

นอกจากนี้ บมจ. ไทยยูเนี่ยน โฟรเซ่น โปรดักส์ ยังเป็นผู้ผลิตเนื้อปลาอบฉีกเป็นเส้นหรือเป็นแผ่น
ภายใต้เครื่องหมายการค้า "ฟิชโช (Fisho)" และ "โอโทโร (O-toro)" และอาหารว่างอื่นๆ
ภายใต้เครื่องหมายการค้า "Puffie Pie", " Express Roll" และ "Daily Delight"
และบจ.ไทยยูเนี่ยน นำฮง เป็นผู้ผลิตเยลลี่คาราจีแนนผสมผงบุก ภายใต้เครื่องหมายการค้า
"ทรีโอไลท์ (Tri-O Light)" โดยมีบริษัทในเครือเป็นผู้จัดจำหน่ายภายในประเทศ

กลุ่มธุรกิจที่ 2 ผลิตและจำหน่ายบรรจุภัณฑ์ ประกอบด้วย 2 บริษัท ดังนี้

  1. บริษัท เอเชียนแปซิฟิคแคน จำกัด

ดำเนินธุรกิจผลิตและจำหน่ายภาชนะบรรจุอาหารทั้งประเภทกระป๋องเหล็กและกระป๋องอลูมิเนียมสำหรับบรรจุอาหาร
ซึ่ง บมจ.ไทยยูเนี่ยน โฟรเซ่น โปรดักส์ ลงทุนในบริษัทเอเชียนแปซิฟิคแคน จำกัด ผ่านทางบริษัท
สงขลาแคนนิ่ง จำกัด (มหาชน) ปัจจุบันผลิตภัณฑ์ของบริษัท เอเชียนแปซิฟิคแคน จำกัด
ได้จำหน่ายให้กับบริษัทในกลุ่มไทยยูเนี่ยนประมาณ 90%

  2. บริษัท ไทยยูเนี่ยน กราฟฟิกส์ จำกัด

ดำเนินธุรกิจผลิตสิ่งพิมพ์ทั่วไปรวมถึงฉลากสินค้า ลูกค้าของบริษัทโดยส่วนใหญ่ ได้แก่ บมจ.
ไทยยูเนี่ยน โฟรเซ่น โปรดักส์ และบริษัทในเครือ

กลุ่มธุรกิจที่ 3 ผลิตและจำหน่ายอาหารสัตว์ ดำเนินการโดย บริษัท ไทยยูเนี่ยน ฟีดมิลล์ จำกัด
ได้เริ่มลงทุนในปี 2543 จากการผลิตอาหารกุ้ง ภายใต้เครื่องหมายการค้า "โปรฟีด" "เอฟซีอาร์"
"นานามิ" และ "แอควาฟีด" เพื่อจำหน่ายทั้งภายในประเทศและส่งออก

กลุ่มธุรกิจที่ 4 ดำเนินธุรกิจตลาดภายในประเทศ ประกอบด้วย 2 บริษัท ดังนี้

1. บริษัท ธีร์ โฮลดิ้ง จำกัด

ดำเนินธุรกิจเป็นตัวแทนจำหน่ายปลาเส้นและปลาแผ่น ภายใต้เครื่องหมายการค้า "ฟิชโช"
และ"โอโทโร" เยลลี่คาราจีแนนผสมผงบุก ภายใต้เครื่องหมายการค้า "ทรีโอไลท์"
ปลาทูน่าปรุงรส ทูน่าแซนด์วิชสเปรด และแซลมอนแซนด์วิชสเปรด ภายใต้เครื่องหมายการค้า
"ซีเล็ค" ทั้งนี้จะเน้นวัตถุดิบที่บริษัทในเครือใช้อยู่แล้ว เช่น อาหารทะเล และผลไม้
เพื่อสามารถสนับสนุนและสอดคล้องกับการดำเนินธุรกิจในเครือซึ่งส่วนใหญ่จะเป็นอาหารทะเล

2. บริษัท ไอเอฟซี อินเตอร์ฟู้ด จำกัด

ดำเนินธุรกิจผลิตและจำหน่ายอาหารว่างสำเร็จรูป เพื่อจำหน่ายให้กับร้านสะดวกซื้อ
(Convenience Store) และตามสถานีบริการน้ำมันทั่วประเทศ
ในปัจจุบันบริษัทมีผลิตภัณฑ์ที่วางจำหน่าย และเป็นที่รู้จัก ได้แก่ พายไส้ต่างๆ
ภายใต้เครื่องหมายการค้า "พัฟฟี่พาย" ขนมปังสอดไส้ต่างๆ ภายใต้เครื่องหมายการค้า
"เอ็กซ์เพรสโรลล์" และแซนด์วิช ภายใต้เครื่องหมายการค้า "เดลี่ดีไลท์"

กลุ่มธุรกิจที่ 5 ธุรกิจการลงทุนต่างประเทศ เป็นการจัดตั้งบริษัทในต่างประเทศ ได้แก่ บริษัท
ไทยยูเนี่ยน อินเตอร์เนชั่นแนล จำกัด
เพื่อเข้าไปลงทุนในบริษัทซึ่งประกอบธุรกิจที่น่าสนใจในต่างประเทศ ในปัจจุบัน บริษัทไทยยูเนี่ยน
อินเตอร์เนชั่นแนล จำกัด ได้เข้าไปลงทุนใน บริษัท ไทร-ยูเนี่ยน ซีฟู้ดส์ จำกัด ในสัดส่วน 100%
ซึ่งทำให้บริษัท ไทร-ยูเนี่ยน ซีฟู้ดส์ จำกัด ถือเป็นบริษัทย่อยอีกแห่งหนึ่งด้วย

สิทธิประโยชน์จากการได้รับบัตรส่งเสริม

บริษัทและบริษัทย่อยได้รับการส่งเสริมการลงทุนจากคณะกรรมการส่งเสริมการลงทุนดังนี้

1.  บริษัท ไทยยูเนี่ยน โฟรเซ่น โปรดักส์ จำกัด (มหาชน)
    ได้รับการส่งเสริมการลงทุนในกิจการผลิตสัตว์น้ำแช่แข็ง อาหารสำเร็จรูป และกึ่งสำเร็จรูป
    อาหารสำเร็จรูปบรรจุภาชนะผนึกและอาหารสัตว์เลี้ยง เมื่อปี พ.ศ.2541
    และมีรายได้จากการประกอบการเมื่อวันที่ 1 มกราคม 2542
    (เฉพาะในส่วนที่เปลี่ยนเครื่องจักร) สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    และมีกำหนดเวลาสามปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

  ซึ่งสิทธิประโยชน์ดังกล่าว ได้หมดกำหนดการใช้ไป เมื่อวันที่ 31 ธันวาคม 2544
  และได้รับการส่งเสริมการลงทุนสำหรับการลงทุนใหม่ 2 ฉบับ ประกอบด้วย

  1.1 ขนาดกิจการ มีกำลังการผลิตปีละประมาณ 20,000 ตัน ตั้งแต่วันที่ 28 มีนาคม 2544
  มีกำหนดเวลาแปดปี โดยเริ่มมีรายได้จากการประกอบการ วันที่ 1 เมษายน 2545

  1.2 ขนาดกิจการ มีกำลังการผลิตปีละประมาณ 65,000 ตัน ตั้งแต่วันที่ 30 พฤศจิกายน 2544
  มีกำหนดเวลาแปดปี นับแต่วันที่เริ่มมีรายได้จากการประกอบกิจการนั้น
  แต่เนื่องจากบริษัทยังไม่มีการซื้อเครื่องจักรใหม่ จึงยังไม่แจ้งใช้สิทธิ

  นอกจากนี้บริษัทยังได้รับการส่งเสริมการลงทุนในกิจการผลิตสัตว์น้ำแช่แข็ง อาหารสำเร็จรูป
  และกึ่งสำเร็จรูป อาหารสำเร็จรูปบรรจุภาชนะผนึกและอาหารสัตว์เลี้ยง
  สำหรับรายได้ที่ผลิตขึ้นที่โรงงานในจังหวัดเพชรบุรี โดยรับยกเว้นภาษีเงินได้มีกำหนดเวลาแปดปี
  นับตั้งแต่วันที่เริ่มมีรายได้จากการประกอบกิจการ ทั้งนี้ บริษัทยังไม่มีการเริ่มประกอบการ

2.  บริษัท ไทยรวมสินพัฒนาอุตสาหกรรม จำกัด
    ได้รับการส่งเสริมการลงทุนในกิจการผลิตอาหารสำเร็จรูปบรรจุภาชนะผนึกและส่วนผสมอาหารสัตว์
    ซึ่งได้เริ่มดำเนินการเมื่อวันที่ 12 ตุลาคม 2544 สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    และมีกำหนดเวลาแปดปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

3.  บริษัท ไทยยูเนี่ยน ซีฟู้ด จำกัด ได้รับการส่งเสริมการลงทุนในกิจการผลิตสัตว์น้ำแช่แข็ง
    อาหารกึ่งสำเร็จรูป/สำเร็จรูป เมื่อปี พ.ศ. 2540 และมีรายได้จากการประกอบการเมื่อวันที่
    6 พฤษภาคม 2540 สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    และมีกำหนดเวลาแปดปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

4.  บริษัท สงขลาแคนนิ่ง จำกัด (มหาชน)
    ได้รับการส่งเสริมการลงทุนในกิจการผลิตอาหารกึ่งสำเร็จรูป/สำเร็จรูปบรรจุภาชนะผนึกปีละประมาณ
    100,320 ตันเพื่อการส่งออกและขายในประเทศ บริษัทมีรายได้จากการประกอบการเมื่อวันที่
    6 กรกฎาคม 2537 สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    และมีกำหนดเวลาแปดปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

5.  บริษัท ไทยยูเนี่ยน นำฮง จำกัด
    ได้รับการส่งเสริมการลงทุนในกิจการผลิตผลิตภัณฑ์จากพืชผักผลไม้ เมื่อปี พ.ศ. 2543
    และมีรายได้จากการประกอบการเมื่อวันที่ 19 กรกฎาคม 2543 สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    และมีกำหนดเวลาแปดปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

6.  บริษัท ไทยยูเนี่ยน ฟีดมิลล์ จำกัด

    1.  โรงงานที่จังหวัดสงขลา
        ได้รับมติอนุมัติให้การส่งเสริมการลงทุนในกิจการผลิตอาหารสัตว์แล้ว
        แต่ยังไม่มีการออกบัตรเนื่องจากบริษัทยังไม่มีการลงทุนใหม่
        โดยจะได้รับยกเว้นภาษีเงินได้มีกำหนดเวลาแปดปี
        นับตั้งแต่วันที่เริ่มมีรายได้จากการประกอบกิจการนั้น

    2.  โรงงานที่จังหวัดสมุทรสาคร
        ได้รับการส่งเสริมการลงทุนในกิจการผลิตอาหารสัตว์สำเร็จรูป
        ซึ่งโรงงานยังอยู่ระหว่างการก่อสร้างจึงยังไม่ได้แจ้งใช้สิทธิ
        สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาแปดปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

3.2 การตลาดและภาวะการแข่งขัน

กลยุทธ์ทางการตลาด

บริษัทมีจุดเด่นด้านการตลาดหลายประการ ดังนี้

1.  บริษัทเน้นผลิตสินค้าที่ได้มาตรฐานมีคุณภาพสูง
    ด้วยเครื่องจักรที่มีประสิทธิภาพและเทคโนโลยีการผลิตสินค้าที่ดี
    ประกอบกับระบบการตรวจสอบคุณภาพสินค้าทุกขั้นตอน
    จึงทำให้สินค้าของบริษัทได้รับการรับรองมาตรฐานคุณภาพระดับโลก อาทิเช่น

  - ISO 9001:2000 ระบบการบริหารงานคุณภาพมาตรฐานสากลของสถาบัน SGS (Thailand)
  Limited.

-   U.S. Food and Drug Administration (FDA)
    สถาบันตรวจสอบคุณภาพสินค้านำเข้าของประเทศสหรัฐอเมริกา

-   Canadian Food Inspection Agency (CFIA) สถาบันในประเทศแคนาดา
    ซึ่งรับผิดชอบควบคุมคุณภาพสินค้าประเภทอาหารและยาที่นำเข้า

-   Hazard Analysis Critical Control Point (HACCP) จากกรมประมง
    กระทรวงเกษตรและสหกรณ์ และสำนักงานคณะกรรมการอาหารและยา (อ.ย.)
    กระทรวงสาธารณสุข โดยเป็นระบบที่เน้นถึงความปลอดภัยของผู้บริโภคเป็นสำคัญ
    ซึ่งเป็นการวิเคราะห์ถึงจุดอันตรายและจุดวิกฤติที่ต้องควบคุม
    ตลอดจนกำหนดวิธีการป้องกันและแก้ไขในจุดวิกฤตินั้นๆ เพื่อให้มีความปลอดภัย
    และได้มาตรฐานตามหลักสากล

-   Good Manufacturing Practices (GMP)
    โดยถือว่าเป็นบริษัทที่มีคุณภาพการผลิตอาหารแช่แข็งเพื่อการส่งออก
    ที่ผ่านการรับรองจากกรมวิทยาศาสตร์การแพทย์ กระทรวงสาธารณสุข

-   เครื่องหมายคำ "ฮาลาล" จากคณะกรรมการบริหารสำนักจุฬาราชมนตรี

-   ISO/IEC 17025
    การรับรองความสามารถของห้องปฏิบัติการสอบเทียบและห้องปฏิบัติการทดสอบ
    จากสำนักงานมาตรฐานผลิตภัณฑ์อุตสาหกรรม ซึ่งเป็นระบบการจัดคุณภาพของห้องปฏิบัติการ

2.  กลุ่มบริษัทเป็นผู้ผลิตอาหารทะเลแช่แข็งและบรรจุกระป๋องรายใหญ่
    ด้วยกำลังการผลิตปลาทูน่าบรรจุกระป๋อง อาหารแมวบรรจุกระป๋อง ปลาทูน่าสุกแช่แข็ง
    กุ้งแช่แข็ง และปลาหมึกแช่แข็ง ในปริมาณถึง 280,000 75,000 31,000 16,000 และ
    6,500 ตันต่อปีตามลำดับ จึงทำให้ต้นทุนการผลิตต่ำ ด้วยการประหยัดจากขนาดของธุรกิจ
    (Economy of Scale)

3.  บริษัทย่อย คือ บจ. ไทร-ยูเนี่ยน ซีฟู้ดส์ เป็นเจ้าของเครื่องหมายการค้า “Chicken of
    the Sea” จัดเป็นผู้นำอันดับที่ 3 ของตลาดภายในสหรัฐอเมริกา
    จึงเป็นการเพิ่มฐานการตลาดของบริษัทให้แข็งแกร่งยิ่งขึ้น

4.  การที่บริษัทได้ลงทุนธุรกิจในต่างประเทศ ทำให้กำลังการผลิตเพิ่มขึ้น
    โดยสามารถเป็นผู้ผลิตปลาทูน่าบรรจุกระป๋องอันดับที่ 2 ของโลก และเป็นอันดับที่ 1 ในเอเชีย
    ทำให้เป็นที่เพียงพอต่อความต้องการของลูกค้า

5.  สินค้าของบริษัทจำหน่ายให้กับลูกค้าในหลายประเทศทั่วโลก ฐานของลูกค้าจึงกว้าง
    ทำให้สามารถลดความเสี่ยงจากสภาวะทางเศรษฐกิจในบางประเทศได้

6.  บริษัทเป็นผู้นำในตลาดอาหารทะเลแช่แข็ง

7.  บริษัทมีความสามารถในการแข่งขันในตลาดโลกสูง ซึ่งนอกจากสินค้าจะมีคุณภาพได้มาตรฐาน
    ในระดับราคาที่สามารถแข่งขันได้ (Competitive Price) แล้ว
    บริษัทยังมีทีมการตลาดที่มีความสามารถและประสบการณ์สูง มีการเดินทางไปพบปะลูกค้า
    เพื่อให้ทราบความต้องการ และสร้างความสัมพันธ์ที่ดีต่อลูกค้าตลอดเวลา

8.  กลุ่มบริษัทมีอาหารทะเลแช่แข็งและบรรจุกระป๋องหลายชนิด
    ประกอบกับมีห้องเย็นซึ่งใช้เก็บวัตถุดิบและสินค้าสำเร็จรูปขนาดใหญ่ถึง 30,900 ตัน
    จึงทำให้บริษัทสามารถสนองความต้องการของลูกค้า
    ทั้งชนิดของสินค้าและปริมาณการสั่งซื้อสินค้าเป็นจำนวนมากได้

9.  ผู้บริหารของบริษัทมีประสบการณ์ในธุรกิจอาหารทะเลแช่แข็งมานาน
    มีชื่อเสียงและเป็นที่รู้จักกันเป็นอย่างดีในวงการ
    นอกจากนี้ยังมีบุคลากรในระดับปฏิบัติที่มีความสามารถ มีความเชี่ยวชาญในการทำงาน
    จึงทำให้การดำเนินงานของบริษัทมีการขยายตัวอย่างต่อเนื่องตลอดมา

สภาพการแข่งขันภายในอุตสาหกรรม

หากกล่าวถึงการดำเนินธุรกิจด้านอุตสาหกรรมอาหาร
ประเทศไทยจัดว่าเป็นผู้นำในการผลิตและส่งออก โดยเฉพาะอาหารทะเล
เนื่องจากประเทศไทยสามารถผลิตสินค้าได้เป็นจำนวนมาก และมีคุณภาพสูงได้มาตรฐานสากล
ทำให้เป็นที่ต้องการของตลาดโลก แม้ว่า
จะต้องเผชิญกับกระแสการกีดกันทางการค้าของประเทศคู่ค้า ไม่ว่าจะเป็นข้ออ้างทางด้านสิ่งแวดล้อม
หรือมาตรฐานสุขอนามัยในระดับสูง
อีกทั้งยังมีปัญหาการแข่งขันทางการค้ากับประเทศคู่แข่งที่เพิ่มมากขึ้น
ประกอบกับประเทศคู่ค้าบางประเทศยังตกอยู่ในภาวะเศรษฐกิจที่ซบเซาทำให้ลดปริมาณการสั่งซื้อลงไป
จากข้อมูลสถิติการส่งออกของกรมศุลกากรในปี 2545
ประเทศไทยมีมูลค่าการส่งออกปลาทูน่ากระป๋อง 24,089 ล้านบาท ลดลงจากปีก่อนซึ่งเท่ากับ
25,711 ล้านบาท หรือลดลง 6% เมื่อเทียบกับปีก่อน แต่ในทางตรงกันข้าม
ปลาทูน่าสุกแช่แข็งกลับมียอดขายเพิ่มขึ้นเป็น 5,451 ล้านบาท เมื่อเทียบกับปี 2544
ซึ่งมีมูลค่าเท่ากับ 3,441 ล้านบาท จะเห็นว่าเพิ่มขึ้นถึง 58%
แต่ในส่วนของกุ้งแช่แข็งยังต้องประสบกับปัญหาสารคลอแรมเฟนิคอลที่ตกค้างในกุ้ง
ทำให้มีมูลค่าการส่งออกเพียง 34,021 ล้านบาท หรือลดลงในอัตรา 36% เมื่อเทียบกับปี 2544
ซึ่งมีมูลค่าเท่ากับ 53,221 ล้านบาท
แต่ก็มีส่วนผลักดันให้เกษตรกรและผู้ผลิตหันมาพัฒนาการเพาะเลี้ยงและแปรรูปอย่างจริงจังมากขึ้น
นอกจากนี้ การแข่งขันยังทวีความรุนแรงมากขึ้น เนื่องจากประเทศในแถบ Equator Zone เช่น
เม็กซิโก เวเนซุเอลา เอกวาดอร์ ต่างก็หันมาประกอบธุรกิจเลี้ยงกุ้งและผลิตกุ้งแช่แข็ง
ส่งผลให้ประสบปัญหากุ้งล้นตลาด มีผลทำให้ผู้จำหน่ายต้องลดราคาสินค้าลง
และสำหรับปลาหมึกแช่แข็งซึ่งเป็นสินค้าที่กำลังขยายตลาด
แต่เนื่องจากตลาดหลักคือประเทศญี่ปุ่นซึ่งภาวะเศรษฐกิจยังไม่ฟื้นตัว และค่าเงินเยนอ่อนตัวลง
จึงมีผลทำให้มูลค่าการส่งออกเพิ่มขึ้นเพียงเล็กน้อย จากปี 2544 ซึ่งเท่ากับ 11,943 ล้านบาท เป็น
12,676 ล้านบาท หรือเพิ่มขึ้นเป็นอัตราส่วน 6% ของปีก่อนเท่านั้น

แนวโน้มการส่งออกของอาหารทะเลในปี 2546 คาดว่า
ปลาทูน่าจะต้องเผชิญปัญหาจากการที่สหรัฐอเมริกามีแนวโน้มว่าจะต่ออายุกฎหมายสิทธิพิเศษทางการค้ากับกลุ่มประเทศแอนเดียน
ซึ่งมีผลทำให้กลุ่มประเทศดังกล่าวเสียภาษีในอัตราที่ต่ำกว่า
ประกอบกับเศรษฐกิจโลกยังไม่มีสัญญาณการฟื้นตัวที่ชัดเจน
หรือในทางตรงข้ามอุตสาหกรรมอาหารกระป๋องน่าจะสามารถเพิ่มปริมาณการส่งออกได้
เนื่องจากความต้องการสำรองอาหารมากขึ้นเพื่อใช้ในยามขาดแคลนจากสงครามซึ่งอาจเกิดขึ้น
ส่วนทางด้านตลาดกุ้งแช่แข็งมีแนวโน้มว่าจะดีขึ้น เพราะจากปัญหาสารตกค้างในปีที่ผ่านมา
ทำให้มีการปรับปรุงและเข้มงวดในเรื่องของคุณภาพและการตรวจสอบสินค้ามากยิ่งขึ้น
แต่หลายประเทศก็หันมาสนใจการเลี้ยงกุ้งเพิ่มขึ้น ดังนั้น ประเทศไทยต้องเร่งพัฒนาประสิทธิภาพ
ตลอดจนควบคุมคุณภาพและมาตรฐาน เพื่อให้สามารถแข่งขันในตลาดโลกได้

สัดส่วนของรายได้จากการขายของกลุ่มบริษัท ในปี 2545

  ---------------------------------------- ------------------------------
  ผลิตภัณฑ์                                   ร้อยละของรายได้จากการขาย

  - ปลาทูน่า                                 61%

  - กุ้งแช่แข็ง                                10%

  - อาหารแมวบรรจุกระป๋อง                     9%

  - อาหารทะเลบรรจุกระป๋อง                    8%

  - ปลาหมึกแช่แข็ง                            4%

  - ผลิตภัณฑ์ภายในประเทศ                      4%

  - อาหารกุ้ง                                3%

  - ผักและผลไม้บรรจุกระป๋อง                    1%
  ---------------------------------------- ------------------------------

การจำหน่ายและช่องทางการจัดจำหน่าย

ผลิตภัณฑ์หลักของบริษัท จะเป็นการผลิตตามคำสั่งซื้อของลูกค้าซึ่งเป็นบริษัทผู้นำเข้าของแต่ละประเทศ
และกลุ่มโรงงานอุตสาหกรรม โดยจะสั่งซื้อล่วงหน้า 1 เดือน ทั้งนี้ ผลิตภัณฑ์หลักดังกล่าว
มีสัดส่วนการส่งออก:จำหน่ายในประเทศ เท่ากับ 98:2 และมีอัตรารายได้ เท่ากับ
93.6%ของรายได้ทั้งหมดของกลุ่มบริษัท ในส่วนของผลิตภัณฑ์อื่นนอกเหนือจากผลิตภัณฑ์หลัก
ซึ่งมีอัตรารายได้ เท่ากับ 6.4% ของรายได้ทั้งหมดของกลุ่มบริษัท
การจัดจำหน่ายจะแตกต่างกันออกไปขึ้นอยู่กับลักษณะของผลิตภัณฑ์ซึ่งมีทั้งการจำหน่ายผ่านเอเย่นต์
และการติดต่อกับลูกค้าโดยตรง ยกเว้นผลิตภัณฑ์อาหาร จะมีบริษัท ธีร์ โฮลดิ้ง จำกัด และบริษัท
ไอเอฟซี อินเตอร์ฟู้ด จำกัด เป็นผู้จัดจำหน่ายไปยังร้านค้ารายย่อย ทั้งนี้ ตลอดระยะเวลา 3
ปีที่ผ่านมา บริษัทไม่มีการพึ่งพาลูกค้ารายใดรายหนึ่งเกิน 30% ของรายได้รวม

การจัดจำหน่ายในปี 2545

  ---------------------------------------- ------------------------------
  ประเทศ                                   ร้อยละของการจัดจำหน่าย

  - สหรัฐอเมริกา                             55%

  - ญี่ปุ่น                                    18%

  - สหภาพยุโรป                              8%

  - ภายในประเทศ                            7%

  - ออสเตรเลีย                              3%

  - ตะวันออกกลาง                            3%

  - แคนาดา                                 2%

  - เอเชีย ยกเว้นญี่ปุ่น                         2%

  - แอฟริกา                                 1%

  - อเมริกาใต้                               1%
  ---------------------------------------- ------------------------------

3.  วัตถุดิบ และผู้จำหน่ายวัตถุดิบ (SUPPLIER)

: ปลาทูน่าสุกแช่แข็ง

วัตถุดิบสำคัญที่ใช้ในการผลิตปลาทูน่าสุกแช่แข็ง คือ ปลาทูน่าสดชนิดต่างๆ เช่น สคริปแจ็ค เยลโล่ฟิน
อัลบาคอร์ ฯลฯ โดยบริษัทใช้ปลาทูน่าชนิดสคริปแจ็ค กับปลาทูน่าชนิดอื่นๆ ในสัดส่วน 75:25
บริษัทนำเข้าปลาทูน่าจากต่างประเทศทั้งหมด จากมหาสมุทรแปซิฟิก และมหาสมุทรอินเดีย
ในการสั่งซื้อวัตถุดิบบริษัทจะสั่งซื้อจากผู้จำหน่ายหลายราย โดยบมจ.ไทยยูเนี่ยน โฟรเซ่น โปรดักส์
บจก.ไทยรวมสินพัฒนาอุตสาหกรรม และบมจ.สงขลาแคนนิ่ง
จะสั่งซื้อปลาทูน่าร่วมกันเพื่อให้ได้ปริมาณสั่งซื้อจำนวนมาก
ทำให้มีผลต่อการเพิ่มอำนาจในการต่อรองกับผู้จำหน่าย
ซึ่งมีทั้งประเภทที่เป็นผู้จับปลาโดยตรงและบริษัทนายหน้า (Broker)

บริษัทสามารถจัดซื้อวัตถุดิบในแต่ละปีได้ในปริมาณที่เพียงพอต่อความต้องการผลิต
เนื่องจากปลาทูน่าเป็นปลาที่มีจำนวนมากอยู่ในน่านน้ำทั่วโลก
ประกอบกับความได้เปรียบในด้านแหล่งผลิต เนื่องจากประเทศไทยอยู่ระหว่างมหาสมุทรแปซิฟิค
และมหาสมุทรอินเดีย ซึ่งเป็นแหล่งที่มีวัตถุดิบปลาทูน่าแหล่งใหญ่ที่สุดของโลก
รวมถึงการสั่งซื้อจากผู้จำหน่ายหลายรายทำให้มั่นใจว่าจะสามารถมีวัตถุดิบเพียงพอต่อการผลิต

สำหรับราคาวัตถุดิบปลาทูน่า ไม่สามารถคาดการณ์ได้เนื่องจากถูกกำหนดโดยอุปสงค์และอุปทาน
อย่างไรก็ตาม ราคาปลาทูน่าโดยเฉลี่ยในแต่ละปีมีการเปลี่ยนแปลงไม่สูงมาก ยกเว้นในปี 2540
และ 2541 ซึ่งมีการเคลื่อนไหวขึ้นลงค่อนข้างสูงถึง 990-1,000 เหรียญสหรัฐต่อตัน
เนื่องจากผลของการเกิดปรากฏการณ์ทางธรรมชาติแอลนีโน (ElNino) แต่ในปี 2542 และ 2543
กลับมีราคาลดลงอย่างมาก เนื่องจากสามารถจับปลาทูน่าได้มากขึ้น ต่อมาในปี 2544
กองเรือจึงมีนโยบายหยุดการจับปลาระยะหนึ่ง เพื่อควบคุมราคาปลาให้อยู่ในระดับปกติ ทำให้ในปี
2544 และ 2545 มีราคาเฉลี่ยอยู่ที่ 747 และ 730 เหรียญสหรัฐต่อตัน ตามลำดับ

: กุ้งแช่แข็ง

วัตถุดิบสำคัญที่ใช้ในการผลิตกุ้งแช่แข็งคือ กุ้งกุลาดำ (Black Tiger)
โดยบริษัทจะจัดหาจากแหล่งวัตถุดิบภายในประเทศทั้งหมด ปริมาณการซื้อจะครอบคลุมหลายพื้นที่
ส่วนใหญ่บริษัทจะจัดซื้อกุ้งจากแหล่งในภาคตะวันออกมากกว่าภาคอื่นๆ
เนื่องจากกุ้งในภาคตะวันออกโดยเฉพาะระยอง จันทบุรี ตราด มีคุณภาพดีกว่าในภาคอื่นๆ
เพราะเป็นจังหวัดที่อยู่ติดทะเล การหมุนเวียนของน้ำเลี้ยงในบ่อจึงดีกว่า
นอกจากนี้ทำเลที่ตั้งของโรงงานอยู่ในภาคกลาง ทำให้การขนส่งเป็นไปได้ง่าย สะดวก รวดเร็ว
ประหยัด และช่วยให้วัตถุดิบมีความสด โดยผู้จำหน่ายแต่ละแห่งมีทั้งเป็นเจ้าของฟาร์มเลี้ยงกุ้งเอง
และเป็นนายหน้าหาซื้อกุ้งกุลาดำจากเจ้าของฟาร์มอื่นๆ
จากการที่บริษัทมีการรับซื้อวัตถุดิบกุ้งจากผู้จำหน่ายหลายแหล่ง
จึงทำให้ไม่เกิดปัญหาการขาดแคลนวัตถุดิบ แต่อย่างไรก็ตาม
บริษัทยังคงใช้นโยบายที่จะผลิตสินค้าที่มีมูลค่าเพิ่มสูง (Value Added Products)
เพื่อใช้วัตถุดิบในปริมาณที่น้อยลง แต่ให้อัตรากำไรที่สูงขึ้น

ในด้านราคาวัตถุดิบ ในปีที่ผ่านมา ระดับราคายังคงปรับตัวลดลงอย่างต่อเนื่องจากปี 2543
เนื่องจากผู้เลี้ยงกุ้งเริ่มฟื้นตัวจากปัญหาโรคระบาดในกุ้ง ทำให้ผลผลิตกุ้งเพิ่มมากขึ้น
โดยมีราคาเฉลี่ยในปี 2545 อยู่ที่ 332 บาท สำหรับขนาด 30 ตัวต่อกิโลกรัม และ 271 บาท
สำหรับขนาด 40 ตัวต่อกิโลกรัม

: ปลาหมึกแช่แข็ง

วัตถุดิบที่ใช้คือ ปลาหมึกกระดอง (Cuttlefish) ปลาหมึกกล้วย (Squid) และปลาหมึกสาย
(Octopus) โดยบริษัทจะจัดหาแหล่งวัตถุดิบทั้งภายในประเทศ และต่างประเทศ ในสัดส่วน 50:50
วัตถุดิบภายในประเทศส่วนใหญ่มาจากทะเลแถบภาคใต้
สำหรับวัตถุดิบนำเข้าจากต่างประเทศจะสั่งซื้อผ่านบริษัทนายหน้า (Broker)
โดยมีแหล่งวัตถุดิบหลักในแถบแอฟริกา

ปริมาณความต้องการวัตถุดิบของบริษัทในปีนี้เพิ่มขึ้นจากปีก่อน เนื่องจากการขยายตลาดออกไปมากขึ้น
แต่จากการที่บริษัทจัดหาวัตถุดิบจากหลายแหล่งทั้งในประเทศและต่างประเทศ
อีกทั้งยังพัฒนาสินค้ามูลค่าเพิ่มให้มีความหลากหลายเหมาะสมกับราคาต้นทุนวัตถุดิบ
จึงทำให้บริษัทไม่ประสบปัญหาขาดแคลนวัตถุดิบ และยังคงรักษาผลกำไรไว้ได้อย่างต่อเนื่อง

: อาหารแมวบรรจุกระป๋อง

วัตถุดิบที่ใช้ในการผลิตอาหารแมวบรรจุกระป๋อง จะได้จากเนื้อปลาทูน่าส่วนที่ติดเลือด
ซึ่งเป็นวัตถุดิบที่ได้จากการผลิตปลาทูน่าสุกแช่แข็ง วัตถุดิบอื่นๆ ที่นำมาผสมได้แก่ ปลาซาร์ดีน เยลลี่
เป็นสัดส่วนผสมไม่มาก สามารถจัดหาได้จากภายในประเทศ รวมทั้งภาชนะบรรจุด้วยเช่นกัน
และเนื่องจากวัตถุดิบที่ใช้ในการผลิตอาหารแมวบรรจุกระป๋อง เป็นวัตถุดิบ By Product
และสามารถจัดซื้อได้ภายในประเทศ
บริษัทจึงไม่ประสบปัญหาการขาดแคลนวัตถุดิบหรือราคาวัตถุดิบผันผวน แต่อย่างใด

ปัจจุบัน กลุ่มบริษัทมีโรงงานทั้งสิ้น 8 แห่ง ได้แก่

1. ตั้งอยู่ที่จังหวัดสมุทรสาคร 3 แห่ง ประกอบด้วย บมจ.ไทยยูเนี่ยน โฟรเซ่น โปรดักส์
บจ.ไทยรวมสินพัฒนาอุตสาหกรรม และบจ.ไทยยูเนี่ยน ฟีดมิลล์

2. ตั้งอยู่ที่จังหวัดสงขลา 3 แห่ง ประกอบด้วย บมจ.สงขลาแคนนิ่ง และบจ.ไทยยูเนี่ยน ฟีดมิลล์

3. ตั้งอยู่ที่จังหวัดปราจีนบุรี 1 แห่ง คือ บจ.ไทยยูเนี่ยน นำฮง

4. ตั้งอยู่ที่ประเทศสหรัฐอเมริกา 1 แห่ง คือ บจ.ไทร-ยูเนี่ยน ซีฟู้ดส์

โรงงานทั้ง 8 แห่ง มีกำลังการผลิตรวมทั้งสิ้น 601,900 ตันต่อปี

ผลกระทบต่อสิ่งแวดล้อม

ในอุตสาหกรรมการผลิตอาหารทะเลแช่แข็ง จะมีน้ำเสียที่เกิดจากกระบวนการผลิต
ซึ่งผู้ประกอบการจะต้องปฏิบัติให้เป็นไปตามข้อกำหนดของกรมโรงงาน กระทรวงอุตสาหกรรม
โดยมาตรฐานของน้ำทิ้งที่ระบายออกจากโรงงาน กรมโรงงานได้กำหนดค่า Biochemical
Oxygen Demand (BOD) หรือค่าของปริมาณออกซิเจนที่จุลินทรีย์
ต้องการใช้ในการย่อยสลายสารอินทรีย์ที่อยู่ในน้ำ ต้องมีค่าไม่เกิน 60 มิลลิกรัมต่อลิตร ค่า
Suspend Solid (SS) หรือสารแขวนลอยต้องไม่เกิน 50 มิลลิกรัมต่อลิตร และค่า pH
ซึ่งเป็นค่าที่แสดงปริมาณความเข้มข้นของอนุภาคไฮโดรเจนในน้ำ ต้องมีค่าระหว่าง 5–9

บริษัทตระหนักถึงความสำคัญของน้ำเสียจากกระบวนการผลิตที่จะส่งผลกระทบต่อสิ่งแวดล้อม ดังนั้น
บริษัทจึงมีมาตรการป้องกันน้ำทิ้งจากโรงงาน
โดยน้ำเสียที่เกิดขึ้นจะต้องผ่านการบำบัดจากอุปกรณ์บำบัดน้ำเสีย ในบริเวณโรงงานเสียก่อน
เพื่อให้ได้น้ำที่ได้มาตรฐานก่อนที่จะนำไปปล่อยทิ้ง ซึ่งบริษัทได้ลงทุนถึง 16 ล้านบาท บนเนื้อที่ 10
ไร่ ในการจัดสร้างบ่อบำบัดดังกล่าว ปัจจุบันบริษัทสามารถบำบัดน้ำเสียก่อนทิ้งสู่สาธารณะให้มีค่า
BOD อยู่ในระดับ 22 มิลลิกรัมต่อลิตร ค่า SS อยู่ในระดับ 40 มิลลิกรัมต่อลิตร ค่า pH เท่ากับ 7
เป็นไปตามข้อกำหนดของกรมโรงงาน ซึ่งบ่อบำบัดน้ำเสียดังกล่าวบริษัทแบ่งเป็น 2 แห่ง คือ

-   บ่อบำบัดน้ำเสียที่ 1 มีความสามารถในการบำบัดน้ำเสีย 2,000 ลูกบาศก์เมตรต่อวัน

-   บ่อบำบัดน้ำเสียที่ 2 มีความสามารถในการบำบัดน้ำเสีย 1,000 ลูกบาศก์เมตรต่อวัน

และในส่วนของขยะซึ่งอาจมีผลกระทบกับสภาพแวดล้อมของโรงงาน
บริษัทจึงได้มีการทำระบบการจัดการขยะ โดยแยกขยะออกเป็น 3 ส่วนคือ

1)  ส่วนที่สามารถกำจัดได้เอง

2)  ส่วนที่ไม่สามารถกำจัดได้ (บริษัทจะส่งทิ้งเพื่อให้เทศบาลนำไปกำจัด)

3)  ส่วนที่สามารถนำกลับมาใช้ได้

นอกจากนี้ บริษัทยังนำเศษวัตถุดิบจากกระบวนการผลิตไปวิจัยและพัฒนาเพิ่มมูลค่าอีก
ทำให้ตลอดระยะเวลาที่ผ่านบริษัทไม่เคยมีข้อพิพาทหรือถูกฟ้องร้องเกี่ยวกับสิ่งแวดล้อม

3.  งานที่ยังไม่ได้ส่งมอบ

-ไม่มี-